P r e d k l a d a c i a   s p r á v a

	Na pozvanie predsedu vlády Luxemburského veľkovojvodstva Jeana-Claudea Junckera sa predseda vlády SR Mikuláš Dzurinda zúčastnil 5. decembra 2001 v Luxemburgu na prvom stretnutí predsedov vlád krajín višegrádskej skupiny s predsedami vlád krajín Beneluxu. Na stretnutí boli tiež prítomní ministri zahraničných vecí krajín V4 a Beneluxu.

	Cieľom stretnutia bolo položenie základov budúcej spolupráce medzi V4 a Beneluxom, výmena názorov na problematiku budúcnosti EÚ, ako aj diskusia o medzinárodnej situácii po 11. septembri.	

	Ťažiskom stretnutia bolo spoločné plenárne rokovanie, v ktorého úvode sa predsedovia vlád venovali otázke prípravy summitu Európskej rady v Laekene. Zástupcovia krajín Beneluxu v priebehu rokovania potvrdili záujem o spoluprácu s krajinami V4, ako aj zainteresovanosť na efektívnom a hladkom priebehu rozširovania EÚ. Predsedovia vlád sa zhodli na potrebe urýchleného zahájenia činnosti Konventu pre prípravu MVK 2004, zapojenia kandidátskych krajín do jeho práce a spoločného hľadania potrebného konsenzu pre riešenie aktuálnych otázok EÚ. V ďalšej diskusii sa predsedovia vlád venovali otázkam Spoločnej zahraničnej a bezpečnostnej politiky, medzinárodného postavenia EÚ po 11. septembri, budovania vonkajšej hranice EÚ. V tejto súvislosti sa zhodli na nevyhnutnosti presnejšieho definovania úlohy EÚ a NATO v  bezpečnostnej oblasti a dôležitosti spolupráce medzi krajinami EÚ a KK v tejto oblasti. Zaoberali sa problematikou konštitučného procesu v EÚ, deľby kompetencií medzi Úniou a národnými štátmi, vývojom európskych inštitúcií (posilnenie právomocí EP, vytvorenie druhej komory EP, vytvorenie európskej vlády, vznik inštitútu európskeho prezidenta), pričom podporili konštitučný proces v Únii a zdôraznili potrebu inkorporácie Charty základných práv do budúcej Európskej ústavy. V závere rokovania sa predsedovia vlád venovali problematike straty záujmu občanov o záležitosti únie a viedli diskusiu na tému priblíženia Únie občanom.

	Predsedovia vlád prijali spoločné tlačové komuniké, potvrdzujúce zhodu postojov krajín V4 a Beneluxu k uvedeným prediskutovaným otázkam.

	Predseda vlády SR M.Dzurinda predložil návrh na uskutočnenie ďalšieho stretnutia predsedov vlád višegrádskych krajín a krajín Beneluxu v máji 2002 na Slovensku. 

	Uvedené stretnutie bolo prvým stretnutím medzi týmito dvomi skupinami členských a kandidátskych krajín EÚ. Vytvorilo predpoklady pre rozvoj spolupráce medzi krajinami V4 a Beneluxu v predvstupovom období, ako aj v rámci budúcej rozšírenej Únie. Stretnutie bolo zároveň ďalším potvrdením narastajúcej medzinárodnej prestíže višegrádskej skupiny a jej akceptácie krajinami Európskej únie. Jeho zahranično-politický význam je o to väčší, že sa uskutočnilo krátko pred zasadnutím Európskej rady v Laekene na záver belgického predsedníctva.